Minenn frunntlyckenn gruth myth vormoghe allisz ghudenn stets vo&#x0364;renntfannghenn. Erszamenn, vorszichtighenn vnndt wyszenn herenn, byszunnder leuenn naber vnndt ghudenn frunnde, alsz yck vorsta vth sommyghenn muntlyckenn wo&#x0364;rdenn, der my Hannsz Becker, mynn dennre, berichtet heueth, so dat he vppe dat nyge myth jw sy jnn borghe hanndt ghekamenn vann mynnsz rogghenn weghenn myth namenn xv lesten, denn he vann myne weghenn westwart schepede etc. Ysz myne anndachtighe bede vnndt frunntlyke begher, gy, leuenn naber vnndt frunnde, willennt alszo vorfoghenn, dat he deszhaluenn vann myner wegen desz schadenn, eme tho gerekennt, vann brokes weghenn moghe ennthauenn synn vnndt dat her Hinryck Honnynnghuzenn, juwe mede radtstolbroder, vnndt synn szone jnn der mathe nene bekummerynnghe deruenn lydenn, wente de rogghe jo mynn eghene was vnndt, kennet Got, jk Hansze Becker vorscreuen, dussenn bewyszer, tho myneme bestenn westwart gheschicket hadde. Wesz jk hyr anne myne fruntlyker bede vnndt guder nabersschopp ghenethenn moghe, late jk my gerne, oft id syk also gheuelle, jnn gelykenn vnndt vill groterenn gheschefftenn tegenn jw vnndt de juwe ghunnstich vnndt forderlik irkennenn. Bidde jk, leuenn herenn, ouereennsz, oft jk wurde vppe dessenn zomer tho kamenn ennyghenn rogghenn myth jw tho Reuall sendenn, gy id willenn alszo ghefligenn, wo&#x0364;r he her kame vann Wyborch ofte Razeborch, dat he vnuorhindert vann myner weghenn moghe gheschepeth werdenn jnn enem holk, twe ofte dre, wo sik dat denne vindenn mochte, my dar anne nenenn vorfanngh tho scheende, vorschulde jk gerne wor jk kann vnndt mach tegenn juwe erszame wyszheide, de jk Gode almechtich jnn lanngher wolfardt salich vnndt gszundt beuele vnndt my juwe vnuorhinderde fruntlike anntwort tho benalen. Gegeuenn vppe Taffuesthuzenn desz mydwekenns na Mathie apostoli anno etc. lxxxiij°. Laurennsz Axelszonn tho Aarstede, ritter, houethmann vppe Wyborch etc. Adress: Denn erszamenn vorszichtighenn vnndt wyszenn herenn borghermeysterenn vnndt radtmannenn der stad Reuall, synenn byszunder leuenn naberenn vnndt ghudenn frunden.